
Бүген Татарстан Республикасы Президенты Рөстәм Миңнеханов Советлар Союзы Герое Галимҗан Камалиев исемендәге күп юнәлешле яңа мәктәп ачты. Мәктәп Питрәч муниципаль районының «Царево Village» торак комплексында төзелгән һәм 1224 укучыга исәпләнә.

Мәгариф оешмасы «Мәгариф» илкүләм проекты кысаларында корылган.

«Әлегә кадәр авыл районнарында мондый дәрәҗәдәге мәктәпләр төзелмәде, - диде Рөстәм Миңнеханов. – Бу – үрнәк проект. Янәшәдә балалар бакчасы булу, торак комплексы төзелү икеләтә күркәм. Балалар өчен бөтен шартлар да тудырыла. Мәктәпнең Советлар Союзы Герое Галимҗан Камалиев исемен йөртүе дә сөенечле. Ата-бабаларыбыз салган традицияләр, аларның Бөек Ватан сугышы чорындагы каһарманлыкларын без һәрвакыт истә тотарга тиеш. Яңа буынны безнең геройлар мисалында тәрбияләргә кирәк».

Рөстәм Миңнеханов ассызыклаганча, яңа микрорайоннарда торак төзүне тиешле социаль инфраструктураны үстерү һәм бу территорияләрдә бизнес булдыру программалары белән ныгытырга кирәк.

Питрәч районы башлыгы Илһам Кашапов яңа мәктәп ачуны муниципалитет өчен мөһим вакыйга дип атады.

Мәктәп бинасы дүрт блокка бүленгән. Башлангыч сыйныфлар блогында озайтылган көн төркемнәре өчен уен бүлмәләре дә бар.

Лицей территориясендә баскетбол, волейбол, хоккей һәм футбол спорт мәйданчыклары урнашкан.

Бүген тагын Рөстәм Миңнеханов Питрәч районында «Росток» балалар бакчасында булды. Бүгенгә бинаның эчке эшләре бара. Бу балалар бакчасы 220 урынга исәпләнгән. Монда мәктәпкәчә балаларның танып-белү активлыгын арттыру өчен экологик тәрбия юнәлешендәге төп мәгариф программасын гамәлгә ашырырга җыеналар.
Рөстәм Миңнеханов Питрәч районында 1224 урынлык яңа мәктәп ачты һәм «Росток» балалар бакчасында булды